రాహుల్ చెత్త రికార్డు.. ఓపెనర్లు పెవిలియన్‌కు!
TNN| Nov 16, 2017, 02.44 PM IST
వర్షం ఆటంకం కలిగించడంతో ఆలస్యంగా ప్రారంభమైన తొలి టెస్టులో భారత్‌కు పేలవమైన ఆరంభం లభించింది. లక్మల్ విసిరిన ఇన్నింగ్స్ తొలి బంతికే ఓపెనర్ కేఎల్ రాహుల్ అవుటై నిరాశపరిచాడు. తద్వారా టెస్టుల్లో మొదటి బంతికే అవుటైన ఏడో భారత బ్యాట్స్‌మెన్‌గా చెత్త రికార్డును మూట గట్టుకున్నాడు. సునీల్ గావస్కర్ మూడుసార్లు మొదటి బంతికే అవుటవగా, సుధీర్ నాయక్, డబ్ల్యూవీ రామన్, శివ సుందర్ దాస్, వసీం జాఫర్‌ ఒక్కోసారి చొప్పున తాము ఎదుర్కొన్న తొలి బంతికే వెనుదిరిగారు. టెస్టు సిరీస్ ఆరంభ మ్యాచ్‌లో తొలి బంతికే వెనుదిరిగన ప్రపంచ క్రికెటర్ల జాబితాలోనూ రాహుల్ ఏడో వాడు కావడం గమనార్హం.
పిచ్ మీద పచ్చిక ఉండటం, ఆకాశం మేఘావృతమై ఉండటంతో లంక పేసర్లకు కలిసి వచ్చింది. ముఖ్యంగా లక్మల్ బ్యాట్స్‌మెన్ ఇబ్బంది పెట్టాడు. లంక బౌలర్లు చెలరేగడంతో.. మూడో స్థానంలో బ్యాటింగ్‌కు దిగిన పుజారా ఖాతా తెరవడానికే 21 బంతులు తీసుకున్నాడు. మరో ఎండ్‌లో శిఖర్ ధావన్ కుదురుకున్నట్లు కనిపించాడు. కానీ లక్మల్ బౌలింగ్‌లోనే డ్రైవ్ చేయబోగా బంతి బ్యాట్ లోపలి అంచును తాకుతూ వికెట్లను గిరాటేసింది. దీంతో భారత జట్టు 13 పరుగులకే ఓపెనర్ల వికెట్లను కోల్పోయి కష్టాల్లో పడింది.
8.2 ఓవర్లలో 17/2 వద్ద భారత్ బ్యాటింగ్ కొనసాగుతున్న తరుణంలో మరోసారి వాతావరణం ఆటంకం కలిగించింది. వెలుతురు సరిగా లేకపోవడం, చిరు జల్లులు కురవడంతో.. ఆటగాళ్లు మైదానం వీడాల్సి వచ్చింది. నిలకడగా ఆడే మురళీ విజయ్‌ను కాదని రాహుల్‌ను ఓపెనర్‌గా ఎంపిక చేయడంపై కొందరు అభిమానులు మండిపడుతున్నారు.